03/08/2017 | Administración LocalMunicipal
A Pobra do Caramiñal
Aprobación definitiva da Ordenanza municipal reguladora do servicio de intermediación laboral denominado “bolsa de emprego”

Visto que en data 25 de maio de 2017 o Pleno do Concello de A Pobra do Caramiñal acordou aprobar provisionalmente, a ordenanza municipal reguladora do servizo de intermediación laboral denominado “BOLSA DE EMPREGO”. Visto o certificado da Secretaría municipal no cal se dispón que non se presentaron alegacións ao texto da mesma, queda definitivamente aprobada a ordenanza, polo que procede a publicación íntegra da mesma: ORDENANZA MUNICIPAL REGULADORA DO SERVICIO DE INTERMEDIACIÓN LABORAL DENOMINADO “BOLSA DE EMPREGO” O Concello da Pobra do Caramiñal, na súa labor de facilitar a inserción laboral dos cidadáns do municipio, ofrece a todos os veciños e veciñas empadroadas no concello unha Bolsa de Emprego Municipal a través da cal se pretende facilitar o acceso o mercado laboral daquelas persoas que se atopen en situación de desemprego, que desexen mellorar a súa situación laboral ou estudantes que se están preparando para introducirse no mercado de traballo. Esta Bolsa de Emprego ten como obxectivo realizar unha función de intermediación laboral, sendo unha ferramenta de conexión entre a demanda existente no noso municipio e as ofertas de emprego que se xeren no propio municipio ou limítrofes. En ningún caso esta Bolsa de Emprego se entende como un servizo que proporciona postos de traballo, senón que colabora coa persoa demandante na busca dun emprego a través das ferramentas que se detallan neste documento. NORMATIVA Artigo 1.–Obxecto. Esta Ordenanza ten por obxecto regular a constitución e funcionamento da Bolsa de Emprego Municipal, prestando un servizo de intermediación laboral a todas as persoas empadroadas no municipio e proporcionando información a través dos medios de comunicación dispoñibles, de todas aquelas ofertas de emprego que se reciban no Departamento de Desenvolvemento Local. Artigo 2.–Ámbito de aplicación. Poderán ser persoas beneficiarias dos servizos da Bolsa de Emprego do Concello da Pobra: a) Demandantes de emprego: persoas empadroadas na Pobra do Caramiñal que se atopen sen emprego, que desexen mellorar a súa situación laboral ou estudantes que se están preparando para introducirse no mercado laboral. b) Ofertantes de emprego: autónomos, empresas e entidades que inicien procesos de recrutamento de persoal. Artigo 3.–Definición. A Bolsa de Emprego do Concello da Pobra do Caramiñal ten como obxectivo fundamental por en contacto ofertas e demandas de emprego de forma eficaz, áxil e transparente. Artigo 4.–Requisitos dos demandantes. Para formar parte da Bolsa de Emprego do Concello da Pobra do Caramiñal son precisos os seguintes requisitos: a) Ser maior de dezaseis anos. No caso de menores de idade ou discapacidade psíquica a solicitude deberá ir asinada polo representante legal ou titor da persoa solicitante. b) Estar empadroado na Pobra do Caramiñal c) No caso de persoas estranxeiras deberán estar en posesión do correspondente permiso de residencia e traballo. Artigo 5.–Inscrición dos demandantes. A inscrición realizarase en modelo normalizado que se lle entregará a persoa interesada e que estará a disposición dos interesados na páxina web do Concello. Unha vez cumprimentada e acompañada da documentación esixida presentarase no rexistro do concello, dirixida o Departamento de Desenrolo Local. Este trámite poderá realizarse a través da administración electrónica cando estea habilitada. Artigo 6.–Documentación esixida. Para inscribir aos demandantes deberán achegar a seguinte documentación (orixinal ou fotocopia compulsada): – Curriculum vitae. – Documento Nacional de Identidade. – Permiso de residencia e de traballo, no caso de persoas estranxeiras que o precisen. – Documentos que acrediten a formación regrada e a non regrada. – Documentos que acrediten a experiencia laboral. – Carnés profesionais e permisos de conducir. – Calquera outra documentación a que faga referencia o cv ou que o demandante desexe achegar. Artigo 7.–Funcionamento da Bolsa de Emprego do Concello da Pobra do Caramiñal. A atención o público da Bolsa de Emprego realizarase de luns a venres, dentro dos horarios das oficinas municipais. Calquera variación dos datos das persoas demandantes deberá ser comunicada en impreso normalizado e presentado a través do rexistro acompañado da documentación oportuna. Artigo 8.–Actualización das solicitudes. A inscrición na Bolsa de Emprego ten vixencia de 12 meses, pasados os cales deberase renovar empregando o impreso que se porá a disposición dos interesados na páxian web do Concello. Artigo 9.–Baixa na Bolsa de Emprego. a) Se a persoa demandante por calquera motivo quere darse de baixa na Bolsa de Emprego, deberá solicitala polos mesmos medios establecidos para a inscrición. b) As persoas demandantes de emprego teñen total liberdade de rexeitar as ofertas que se lles presenten a través da Bolsa de Emprego sen que implique a ser dadas de baixa da Bolsa. Artigo 10.–Solicitude de empresas. Ofertas de emprego. Os requisitos que deben cumprir as empresas que soliciten persoas candidatas á Bolsa de Emprego serán os seguintes: – Cumprimentar e presentar o modelo de solicitude de persoas candidatas, indicando o perfil solicitado das persoas aspirantes e remitila por e-mail, fax ou directamente no Concello. – Unha vez recibida a solicitude asignaráselle un número de rexistro para o seu control e arquivo. – A elaboración do listado coas persoas candidatas realizarase tendo en conta o perfil solicitado pola empresa. – A empresa remitiráselle o listado dos candidatos que cumpran o perfil e unicamente os datos de nome, apelidos e teléfono de contacto. – A empresa, unha vez recibidos os datos, será a encargada de realizar a selección poñéndose en contacto coas persoas candidatas incluídas no listado. – A empresa deberá notificar a Bolsa de Emprego o resultado do proceso de selección. – O proceso de xestión da oferta, dende a recepción da mesma ata o envío do listado das persoas candidatas non será superior a 4 días. Artigo 11. Formación e orientación laboral. O concello promoverá a inserción laboral mediante programas de formación que faciliten o acceso a un posto de traballo por conta allea ou propia. Creará tamén un Servizo de Orientación Laboral que capacite as persoas demandantes de emprego para unha procura activa de emprego, e tamén para a creación de empresas ou cooperativas de traballadores/as. Artigo 12.–Protección de datos. Segundo a Lei Orgánica 15/1999, do 13 de decembro, de Protección de Datos de carácter persoal, os datos que se incorporen neste ficheiro serán destinados para a finalidade descrita anteriormente, sendo o responsable do ficheiro o Concello da Pobra do Caramiñal, ante o que se deben exercer os dereitos de acceso, oposición, rectificación e cancelación dos datos de carácter persoal. Os datos de carácter persoal serán tratados co grao de protección adecuado, segundo o real Decreto 944/1999, do 11 de xuño, tomándose as medidas de seguridade necesarias para evitar a alteración, perda, tratamento ou acceso non autorizado por parte de terceiros que o poidan empregar para finalidades distintas ás desexadas pola persoa usuaria. Non está permitida a cesión de outros datos e a outras entidades diferentes de ao que se contempla nesta ordenanza. DISPOSICIÓN FINAL A presente Ordenanza entrará en vigor unha vez publicado o seu texto íntegro no Boletín Oficial da Provincia, transcorrido o prazo previsto no artigo 65.2 da Lei Reguladora das Bases do Réxime Local. Na Pobra do Caramiñal, a 31 de xullo de 2017. O alcalde José Luis Piñeiro García